text: atmosfærisk elektricitet
  
  publiceret: 2023-01-21 12:57:29+01:00
  Atmosfærisk elektricitet er et naturligt elektrisk felt, der opstår i atmosfæren når elektrisk ladedepartikler adskilles i positive og negative ioner.
  I sin kraftigste form kendes atmosfærisk elektricitet som lyn i tordenvejr, men det ses også i forbindelse med både vulkanudbrud og sandstorme. Det elektriske felt vokser her meget voldsomt på grund af sammenstød mellem partiklerne, der for eksempel kan være sand- og støvkorn, iskrystaller eller hagl. Ved sammenstødene bliver partiklerne elektrisk ladede og adskilles dernæst af vind- og tyngdekraftpåvirkningerne.
  I svagere form findes atmosfærisk elektricitet under alle forhold. I industrialiserede områder nedsættes luftens evne til at lede elektricitet, da store forureningspartikler bevæger sig langsommere end de mindre, naturlige aerosoler. Den elektriske feltstyrke er her flere gange større end i luften over et naturlandskab i godt vejr. Feltstyrken varierer også i løbet af dagen. Et maksimum observeres dagligt kl. 19 UTC alle steder på Jorden. Det skyldes, at tordenvejr globalt set er hyppigst på dette tidspunkt.